[Foto's] Kampsbaai-huis te koop vir meer as R440 miljoen | Maroela Media
'n Huis, of altans "Suid-Afrika se duurste eiendom" soos dit bemark word, is te koop vir $35 miljoen (of nagenoeg R447 miljoen).
Die huis van 1,751 m² is op 'n erf van 3,133 m² in Geneva-rylaan in Kampsbaai en staan bekend as "Casablanca".
"Ontwerp en gebou vir 'n internasionale magnaat wat dit geniet om uitbundig en op 'n groot skaal te onthaal," lui die beskrywing op mansionglobal.com. Die huis word deur Lew Geffen Sotheby's International Realty bemark en het agt slaapkamers, 13 volledige badkamers en twee groot onthaalvertrekke wat 1 000 gaste kan onthaal.
Die huis spog ook met 'n motorhuis vir 14 voertuie, parketvloere en kandelare. Vir vermaak is daar 'n agtiensitplek-fliekteater, 'n Olimpiese grootte swembad en 'n gimnasium. "Die eiendom het smeeysterboë en Juliette-balkonne regdeur, 'n ononderbroke see-uitsig met 'n bergagtige agtergrond en die argitektuur is sowel paleisagtig as weelderig."